C)

Katsetatava seadme konfigureerimine ja reguleerimine 1) Välisseadmed ja võrguühendused a) Katsetatava seadme USB portide ega muude andmeportidega ei tohi olla ühendatud välisseadmeid (nt hiir, klaviatuur, kõvaketas (HDD) vms). b) Sildühendus: kui katsetatav seade võimaldab sildühendust vastavalt ENERGY STARi kuvarispetsifikaadi versiooni 7.0 jaotises 1 esitatud määratlusele, luuakse katsetatava seadme ja hostmasina vahele sildühendus. Ühendus luuakse alltoodud eelisjärjekorras. Luuakse vaid üks ühendus, mis peab säilima kogu katse ajal. i) Thunderbolt, ii) USB, iii) FireWire (IEEE 1394), iv) muu. Märkus: kuvarite puhul võib sildühendust kasutada näiteks järgmistel juhtudel. 1) Kui kuvar teisendab andmeid kaht liiki portide vahel (nt Thunderbolt ja Ethernet). Nii saab seade kasutada Thunderbolti Etherneti-ühendusena ja vastupidi. 2) USB klaviatuuri/hiire ühendamiseks mõne muu süsteemiga (nt hostmasinaga) kuvari kaudu USB jaoturi kontrolleri abil. c) Võrgufunktsioon: kui katsetataval seadmel on võrgufunktsioon (st suutlikkus saada pärast konfigureerimist ja võrku ühendamist IP-aadress), tuleb see funktsioon aktiveerida ja seade ühendada töötava füüsilise võrguga (nt WiFi, Ethernet vms). Füüsiline võrk peab toetama katsetatava seadme võrgufunktsiooni suurimat ja väikseimat andmekiirust. Aktiivne ühendus on määratletud kui võrguprotokolli füüsilise kihi kaudu toimuv füüsiline aktiivne ühendus. Etherneti puhul peab seade olema ühendatud Etherneti kommutaatori või ruuteriga Cat 5 või sellest kõrgema kategooria kaabli kaudu. WiFi puhul tuleb seade ühendada ja seda katsetada traadita pääsupunkti (access point, AP) lähedal. Katsetaja konfigureerib protokolli aadressikihi, arvestades järgmist: i) internetiprotokollidel IPv4 ja IPv6 on naabrite avastamise funktsioon (Neighbour Discovery Protocol) ning nad konfigureerivad üldjuhul automaatselt piiratud mittemarsruuditava ühenduse; ii) kui katsetatav seade ei käitu autoIP kasutamise korral tavapäraselt, on IP võimalik konfigureerida käsitsi või protokolliga Dynamic Host Configuration Protocol (DHCP), kasutades aadressi NATi aadressiruumist 192.168.1.x. Võrk konfigureeritakse nii, et see toetaks NATi aadressiruumi ja/või autoIP-d; iii) kui käesoleva katsemeetodiga ei ole ette nähtud teisiti, peab katsetatava seadme töötav ühendus võrguga püsima kogu katse ajal, välja arvatud lühikesed pausid (nt ühenduskiiruste vahetamise korral). Mitme võrgufunktsiooniga seadmel luuakse vaid üks ühendus järgmises eelisjärjekorras: a) WiFi (Institution of Electrical and Electronics Engineers – IEEE 802.11- 2007) (2), b) Ethernet (IEEE 802.3). Kui katsetatav seade võimaldab kasutada energiatõhusat Ethernetti (IEEE 802.3az-2010) (3), ühendatakse see seadmega, mis võimaldab samuti kasutada IEEE 802.3az-i, c) Thunderbolt, d) USB, e) FireWire (IEEE 1394), f) muu. d) Puuteekraani funktsioon: kui katsetataval seadmel on puuteekraan, mis nõuab eraldi andmeühendust, tuleb see, sh ühendused hostmasinaga ja tarkvaradraiverite paigaldamine, ette valmistada tootja juhendite kohaselt. e) Kui katsetataval seadmel suudab üksainus ühendus täita mitut funktsiooni (nt sildühendust, võrgufunktsiooni ja/või puuteekraani funktsiooni), võib nende funktsioonide täitmiseks kasutada ühtainust pistikut, tingimusel et tegemist on kiireima soovitatud ühendusega, mida katsetatav seade iga funktsiooni puhul toetab. f) Kui katsetataval seadmel puudub andmeside-/võrgufunktsioon, katsetatakse seadet tarnitud kujul. g) Sisseehitatud kõlarid ning muud tooteomadused ja -funktsioonid, mida ENERGY STARi spetsifikaadis ega katsemeetodis konkreetselt ei käsitleta, peavad olema sama võimsuskonfiguratsiooniga, mis tarnimise ajal. h) Muude funktsioonide (nt kasutaja kohaloleku andur, välkmälukaardi-/kiipkaardilugejad, kaameraliidesed, PictBridge) olemasolu dokumenteeritakse. 2) Signaaliliides: a) Kui katsetataval seadmel on mitu signaaliliidest, katsetatakse seadet esimese kättesaadava järgmiselt loetletud liidesega: i) Thunderbolt, ii) DisplayPort, iii) HDMI, iv) DVI, v) VGA, vi) muu digitaalliides, vii) muu analoogliides. 3) Kasutaja kohaloleku andur: kui katsetataval seadmel on kasutaja kohaloleku andur, katsetatakse seda sellise seadistusega, millega seade tarniti. Kui katsetatava seadme kasutaja kohaloleku andur on tarnimisel aktiveeritud, peavad olema täidetud järgmised tingimused. a) Kogu soojenemis- ja stabiliseerumisaja ning heleduse katsetamise ja sisselülitatud oleku jooksul peab keegi viibima kasutaja kohaloleku anduri lähedal, et katsetatav seade ei lülituks väiksema võimsustarbega olekusse (nt puhke- või väljalülitatud olek). Katsetatav seade peab kogu soojenemis- ja stabiliseerumisaja ning heleduse ja sisselülitatud oleku katsetamise jooksul olema sisselülitatud olekus. b) Puhke- ja väljalülitatud oleku katsetamise ajal ei tohi keegi viibida kasutaja kohaloleku anduri lähedal, et katsetatav seade ei lülituks suurema võimsustarbega olekusse (nt sisselülitatud olek). Katsetatav seade peab kogu puhkeoleku katsetamise vältel olema puhkeolekus ja väljalülitatud oleku katsetamise jooksul olema väljalülitatud olekus. 4) Asend: kui katsetatava seadme saab pöörata nii vertikaal- kui ka horisontaalasendisse, katsetatakse seda horisontaalasendis nii, et seadme pikim külg on lauapinnaga paralleelne.